Benny Engelbrecht (S), 2009-04-17:
Da Socialdemokraternes retsordfører, fru Karen Hækkerup, ikke kan være til stede, skal jeg fremføre følgende på Socialdemokraternes vegne.
Alle kan sætte sig ind i, hvor svært det er for børn, der oplever kriser i deres liv.
En krise kan være, når barnets forældre skal skilles, når der er dødsfald i barnets nærmeste familie, eller når en familie sættes på gaden, fordi der ikke er penge til at betale familiens regninger.
I alle situationer er der tale om store, voldsomme kriser, der på alle måder ryster barnets liv, og hvor der er behov for voksne, der kan hjælpe barnet igennem den svære situation, det er blevet bragt i.
For børn, der oplever, at deres forældre fængsles, er traumet nok ekstra voldsomt, for modsat forældrenes skilsmisse eller eksempelvis dødsfald i familien opleves det af barnet ofte som skamfuldt, når mor eller - som det som oftest er - far skal i fængsel.
Mange børn vil end ikke fortælle om, hvad der er sket.
De går alene med det, og det er ikke sundt.
Derfor er det helt rigtigt set, når der i dette beslutningsforslag lægges op til, at der skal være mere hjælp til børn af fængslede.
For der kan ikke være to meninger om, at det er svært for et barn, at mor eller far fængsles, og der kan heller ikke være to meninger om, at netop disse børn befinder sig i en meget udsat situation, hvor det ikke kan nytte noget, at barnet står alene, eller at der ikke tages hensyn til barnet.
Disse børn, som desværre skal tælles i tusinder, har brug for vores hjælp, og der er ingen tvivl om, at dette beslutningsforslag rammer noget, der i den grad er grund til at gøre bedre.
Børn af fængslede har krav på, at voksne hjælper dem igennem krisen på den bedst mulige måde, uanset hvad deres mor eller far har gjort.
Det handler netop ikke om de voksne, der har begået noget kriminelt, men om at hjælpe deres børn bedst muligt.
Nogle børn af fængslede kan være i en situation, hvor det er bedst for dem slet ikke at se deres forældre, hvis fængslingen eksempelvis skyldes incest, men i de fleste tilfælde har barnet brug for at opretholde kontakten til den forælder, der fængsles.
Det er vigtigt for både barnet og den voksne, at kontakten fungerer, ikke kun fordi det hjælper den kriminelles resocialisering, men også af hensyn til barnet.
Beslutningsforslag B 104, som Det Radikale Venstre har fremsat, er et godt forslag.
Socialdemokraterne bakker op om forslaget.
Vi kan støtte, at der indrettes børnebesøgsrum i fængslerne, vi er også positive over for at se på, hvordan enlige forældre kan gives en udvidet adgang til at afsone med fodlænke, så afsoningen foregår i hjemmet.
Vi synes, at den begrænsning, der er indbygget i beslutningsforslaget godt indrammer, at det er hensynet til barnets tarv, der skal i højsædet, så fodlænke tillades, medmindre tungtvejende grunde taler imod det.
De begrænsninger er, at afslag skal kunne gives, hvis det begrundes i den begåede kriminalitets karakter, mistanke om, at den straffede vil begå ny kriminalitet under afsoningen, eller hvis den pågældende ikke overholder de almindelige betingelser for at afsone på bopælen.
Vi kan også støtte, at der gives bedre mulighed for kommunikation mellem den fængslede og dennes børn naturligvis også betinget af, at det gives til afsonere, der ikke vurderes at ville bruge den her kommunikation på en uhensigtsmæssig måde i forhold til deres børn.
At børn af fængslede bør tilbydes psykologhjælp, støtter vi også helhjertet op om, det manglede da bare.